Hajko, Jozef, poslanec NR SR (2024-04-16):
Vážený pán predsedajúci, vážený pán minister, kolegyne, kolegovia, vystupujem za KDH k tomuto návrhu na skrátené legislatívne konanie. Ako tu už bolo viackrát povedané, tak dokonca na jar by mali samosprávy dostať 225 miliónov eur, z toho 158 miliónov eur obce a 68 miliónov eur vyššie územné celky. Preto som začal s číslami, že chýba mi pri takomto návrhu a navyše na skrátené legislatívne konanie nejaký výpočet. Pozeral som sa do podkladov, nenašiel som tam žiaden prepočet, žiaden prepočet ministerstva financií, prečo práve takéto, takéto množstvo prostriedkov. Áno, je to zrejmé, že v máji bude ten výpadok, o ktorom sa tu hovorilo, ale keď máme sa pod niečo podpísať, tak by sme veľmi radi videli, ako sme dospeli k číslam, či náhodou tie čísla nejakým spôsobom nie sú deformované. Tým nechcem povedať, že samosprávy si peniaze nezaslúžia, určite si ich zaslúžia, pretože nie zaslúžia, ony im patria, tie peniaze. Zaznelo tu viackrát, že samosprávam vznikajú tieto výpadky preto, že predchádzajúca vláda prijala zvýšený daňový bonus. Z tohto miesta môžem povedať, že KDH podporuje daňový bonus, ale na druhej strane v jednej vete musím povedať, že to nebolo dotiahnuté do konca. To znamená, tak ako bol uplatnený daňový bonus, mali sme mať nový spôsob alebo výpočet, ako sa budú financovať samosprávy. Ja sa potom budem tomu venovať viac pri prvom čítaní. Takže máme pred sebou skrátené legislatívne konanie. Tie peniaze, pochopiteľne, boli zo štátneho rozpočtu, ja som sa trochu pozrel na štátny rozpočet, na jeho plnenie za I. kvartál do 31. marca, no a nevyzerá to nejako povzbudzujúco, pretože príjmy štátneho rozpočtu medziročne klesli o 5 % a výdavky stúpli o 6 %. Samozrejmé, že tam sa tie peniaze prelievajú medzi jednotlivými kvartálmi, ale je to, skutočne je to medziročné porovnanie. A poviem ešte dve čísla. Príjmy z eurofondov išli takmer na nulu oproti vlaňajšku. A posledné číslo, obsluha štátneho dlhu stúpla o 14 %. Hovorím, hovorím to celé preto, že možno by si skrátené legislatívne konanie zaslúžil aj zákon o štátnom rozpočte, pretože ozaj sa dostávame do veľmi nepríjemnej situácie. My sme na to upozorňovali pri schvaľovaní štátneho rozpočtu, upozorňovali sme na to, že môžu byť problémy s príjmami, pretože tento parlament prijal opatrenia, ktoré zhoršili podnikateľské prostredie. Myslím tým hlavne nové dane, nové odvody, ale aj ďalšie predpisy, ktoré sa týkajú podnikateľov. A ja si myslím, že v priebehu roka tu budeme vidieť, že budeme žať to, to ovocie z toho, čo sme vlastne spravili, čo sme spravili koncom minulého roka. Teda ja konkrétne nie, ale poslanci vládnej koalície. Takže opakujem, že na ten štátny rozpočet treba hľadieť. Iste, samosprávy, samosprávam patria tieto peniaze, ale musíme sa pozerať, že čo to tiež, samozrejme, urobí so štátnym rozpočtom. Takže na záver poviem toľko, že klub KDH podporí toto skrátené legislatívne konanie napriek tým výhradám, o ktorých som, o ktorých som tu hovoril, a podporíme to preto, že samosprávy tieto peniaze potrebujú, ale pri prvom čítaní budeme upozorňovať aj na to, aby sme prijali, aby sa vláda podujala prijať systémové opatrenia, ktoré zabezpečia financovanie samospráv tak, aby sa každý rok nemuseli diať takéto, takéto kotrmelce, môžem povedať, pretože stále, stále len zaplátavame niečo. My potrebujeme skutočné systémové riešenie, a to nielen z dôvodu toho, že samosprávy musia z niečoho žiť, ale aj z toho dôvodu, že samosprávy podobne ako biznis potrebujú vypočítateľné prostredie. To znamená, aby sa nemuseli samosprávy prosíkať vláde, ale jednoducho aby mali v jasnom vzorci, mali jasné čísla, aby vedeli, akým spôsobom sa môžu pozerať do budúcna, ako budú hospodáriť. Jednoducho potrebujeme systémové financovanie samospráv. Ďakujem za pozornosť. (Potlesk.)